Seun verdrink in swembadArgieffoto ŉ Driejarige seuntjie het Dinsdagaand in ŉ swembad by ŉ huis in Vanderbijlpark verdrink. Volgens Pieter Rossouw, ER24 se woordvoerder, is paramedici omstreeks 19:00 na die huis ontbied. “Die kind se ouers was reeds besig om noodbehandeling toe te pas,” het Rossouw gesê. Paramedici het behandeling by die ouers oorgeneem. “Ons kon ongelukkig nie sy lewe red nie.” Rossouw het ŉ beroep op die publiek gedoen om waaksaam te wees. “Ouers moet nie hul kinders sonder toesig laat swem nie. Bly ook uit die water as jy onder die invloed van alkohol is,” het hy gesê. Hy het benadruk dat ’n heining om ŉ swembad noodsaaklik is aangesien “dit verhoed dat iemand per ongeluk in die water beland”.